**Misia ROSETTA – prvé pristátie v histórii na kométe**

Ján Baláž

*Ústav experimentálnej fyziky SAV, Watsonova 47, Košice*

Po vyše desaťročnej púti Slnečnou sústavou a prekonaní vzdialenosti vyše 6 miliárd kilometrov, dorazila v auguste 2014 vesmírna sonda Rosetta k svojmu cieľu - kométe 67P/Čurjumov-Gerasimenko, ktorú odvtedy sprevádza na jej excentrickej orbite, pozorujúc jej prebúdzanie zo zmrznutého stavu, prechod perihéliom v auguste 2015 a terajší návrat to studených oblastí Slnečnej sústavy. Dňa 12 novembra 2014 sonda zoslala na povrch kometárneho jadra pristávací modul Philae, čím došlo k historicky prvému kontrolovanému pristátiu na kométe. Analýzy vedeckých dát z orbitera aj pristávacieho modulu prinášajú cenné poznatky o vzniku Slnečnej sústavy pred 4,6 miliardami rokov, keďže kométy pozostávajú z pôvodného materiálu, ktorý sa zachoval v zmrznutom stave na jej periférii. Ku konštrukcii sondy Rosetta prispelo aj Oddelenie kozmickej fyziky Ústavu experimentálnej fyziky SAV v Košiciach. Tzv. ESS procesor, na ktorom sa ÚEF podieľal v rámci spolupráce s írskym Laboratóriom kozmických technológií STIL, zabezpečoval komunikáciu medzi orbitálnou sondou a pristávacím modulom Philae.

Forma prezentácie: prednáška